**Ministerstvo investícií,**

**regionálneho rozvoja a informatizácie SR**

Štefánikova 15

811 05 Bratislava

V Bratislave, dňa 08.10.2021

Vážená pani ministerka,

obraciame sa na Vás ako starostovia a primátori obcí a miest Slovenskej republiky. Sme znepokojení aktuálnou situáciou a nezodpovedajúcou činnosťou Vášho ministerstva ako riadiaceho orgánu. Nesúhlasíme a v záujme občanov sa nestotožňujeme s krokmi a rozhodnutiami, ktoré Vaše ministerstvo vykonalo.

Vždy budeme stáť za obyvateľmi našich obcí a miest. Vnímame ich nespokojnosť a v oprávnených prípadoch zúfalstvo a strach, spôsobené nekompetentnými rozhodnutiami Vášho ministerstva. Obce a mestá majú pripravené na podanie množstvo projektov, avšak absentujú výzvy z dôvodu nečinnosti Ministerstva investícií, regionálneho rozvoja a informatizácie SR, ako príslušného riadiaceho orgánu.

Projekty pripravené zo strany samospráv sa týkajú predovšetkým budovania kanalizácií, ciest a komunikácií, zatepľovania domov a bytových domov, pitnej vody, ihrísk a verejných priestranstiev, separovania a  spracovania odpadov. Ide o základné podmienky života občanov, pre ktoré sa Európska únia rozhodla pomôcť Slovenskej republike.

Sme presvedčení, že rozvoj samosprávneho života, demokratizácia občianskej spoločnosti, princíp subsidiarity a uprednostnenie ľudského nad politickým, boli a navždy zostanú podmienkami Európskej únie voči Slovenskej republike. Rozhodovanie o financiách a investíciách nemôže byť podmienené uprednostňovaním straníckych preferencií a devastované politickými rozhodnutiami. Absencia výziev je z Vašej strany kolektívnym trestom pre samosprávy.

Vyzývame Vás, aby ste vypísali príslušné výzvy a zefektívnili formálny proces predkladania výziev a následného vyhodnocovania projektov. Vnímame Vašu činnosť ako brzdu čerpania prostriedkov Európskej únie. Počas výkonu Vašej funkcie sa Slovenská republika ocitla v rámci celej Európskej únie v tempe čerpania prostriedkov z eurofondov na poslednom mieste. Vaša nečinnosť má priamy negatívny dopad na životnú úroveň a kvalitu života občanov Slovenska.

Týmto Vás žiadame o:

* **o rozbehnutie projektov a o vypísanie výziev na predkladanie žiadostí o nenávratný finančný príspevok na úrovni miest a obcí, ktoré zlepšia životnú úroveň a život obyvateľov našej krajiny**
* **o odstránenie formálnych prekážok pri stanovovaní podmienok na predloženie žiadosti a pre samotné čerpanie prostriedkov, transparentné a efektívne vyhodnocovanie splnenia stanovených podmienok**
* **zvolanie okrúhleho stola na Vašom ministerstve za účasti predstaviteľov samospráv k predmetným otázkam v termíne do 02.11.2021**

Veríme, že z Vašej strany dôjde k pochopeniu oprávnených požiadaviek samospráv, ktoré reprezentujú obecné a mestské občianske komunity. Spoločne tak môžeme predísť ďalšej eskalácii občianskej nespokojnosti v Slovenskej republike. Pomohli by ste odstrániť rozpor medzi Programovým vyhlásením vlády SR a neadekvátnou prácou Vášho ministerstva.

S pozdravom